एह् सारे चाड़क अपने इन्हें कुल-परोह्‌‌‌‌‌ते दा बड़ा आदर-मान करदे हे। केहयें पीढ़ियें थमां पुरोह्‌ते यजमानें च एह् आदर-मानै दा सरबंध चलदा आवै करदा हा। सढ़ोत्रें दा एह् परोआर इन्हें चाड़कें दा सिर्फ कुल-परोह्‌त गै नेईं हा, इस्सै परोआरा च समे-समे पर घरै दा जो बड़का चाड़कें द परोह्‌त हुंदा हा, उस्सै गी एह् चाड़क, अपने निक्के मुट्टे झगड़ें-तनाजें दा नपटारा कराने आस्तै सरपैंच बी मन्नी लैंदे हे। सेही हुंदा ऐ जे चाड़कें दे एह् परोह्‌त बी बड़े निश्पक्ख होइयै सरपैंची दी एह् जिम्मेबारी नभांदे आवा करदे हे। अज्जै तगर जदूं बी कोई इयै नेही स्थिति बनी तां दौनें धड़े आइयै अपने पैंच-परोह्‌तै गी गै फैसला करने दा नवेदन कीता।